CELEX: 62021TN0538
Language: el
Date: 2021-09-02 00:00:00
Title: Υπόθεση T-538/21: Προσφυγή της 2ας Σεπτεμβρίου 2021 — PBL και WA κατά Επιτροπής

25.10.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 431/49
            
         
      Προσφυγή της 2ας Σεπτεμβρίου 2021 — PBL και WA κατά Επιτροπής
      (Υπόθεση T-538/21)
      (2021/C 431/57)
      Γλώσσα διαδικασίας: η γαλλική
      
         Διάδικοι
      
      
         Προσφεύγοντες: Penya Barça Lyon: Plus que des supporters (PBL) (Bron, Γαλλία) και WA (εκπρόσωπος: J. Branco, δικηγόρος)
      
         Καθής: Ευρωπαϊκή Επιτροπή
      
         Αιτήματα
      
      Οι προσφεύγοντες ζητούν από το Γενικό Δικαστήριο:
      
                  —
               
               
                  να ακυρώσει την απόφαση της Γενικής Διεύθυνσης Ανταγωνισμού της Ευρωπαϊκής Επιτροπής της 1ης Σεπτεμβρίου 2021 — COMP.C.4/AH/mdr 2021(092342)·
               
            
                  —
               
               
                  να υποχρεώσει την Ευρωπαϊκή Επιτροπή:
                  
                              —
                           
                           
                              να κάνει χρήση των εξουσιών και αρμοδιοτήτων που διαθέτει βάσει του άρθρου 116, πρώτο εδάφιο, ΣΛΕΕ, καλώντας τη Γαλλική Ομοσπονδία Ποδοσφαίρου να παύσει άμεσα κάθε οφειλόμενη σε νομοθετική ή κανονιστική διάταξη στρέβλωση του ανταγωνισμού και να συμμορφωθεί προς τον κανονισμό της UEFA περί χορηγήσεως αδείας λειτουργίας συλλόγου και περί οικονομικού fair play·
                           
                        
                              —
                           
                           
                              να κινήσει διαδικασία λόγω παραβάσεως δυνάμει των άρθρων 107 και 108 ΣΛΕΕ και του άρθρου 12 του κανονισμού 2015/1589 του Συμβουλίου της 13ης Ιουλίου 2015 κατά της Γαλλίας, λόγω παράνομης κρατικής ενισχύσεως υπέρ της Paris Saint-Germain, και να προσφύγει, κατά συνέπεια, ενώπιον του Δικαστηρίου της Ευρωπαϊκής Ένωσης·
                           
                        
            
                  —
               
               
                  καθώς και να υποχρεώσει την Επιτροπή να επιβάλει, κατ’ εφαρμογήν του άρθρου 13 του κανονισμού 2015/1589 του Συμβουλίου της 13ης Ιουλίου 2015, προσωρινά μέτρα κατά της Γαλλίας προκειμένου να παύσει η ζημία που υφίστανται οι προσφεύγοντες, διατάσσοντάς την να αναστείλει την ισχύ των κατωτέρω αποφάσεων με κανονιστική ισχύ, οι οποίες προκαλούν αθέμιτη στρέβλωση του ανταγωνισμού, διά της χορηγήσεως κρατικής ενισχύσεως παρέχουσας επιλεκτικό πλεονέκτημα, και θίγουν τον ανταγωνισμό και το εντός της Ευρωπαϊκής Ένωσης εμπόριο στο πλαίσιο της ενιαίας αγοράς της Ευρωπαϊκής Ένωσης:
                  
                              —
                           
                           
                              των κατόπιν διαβουλεύσεως αποφάσεων της 12ης και 14ης Δεκεμβρίου 2019 των Γενικών και Ομοσπονδιακών Συνελεύσεων της Ενώσεως Επαγγελματικού Ποδοσφαίρου, καθώς και της κατόπιν διαβουλεύσεως αποφάσεως της 10ης Δεκεμβρίου 2020 της Γενικής Συνελεύσεως της Ενώσεως Επαγγελματικού Ποδοσφαίρου, οι οποίες ελήφθησαν κατόπιν εκχωρήσεως αρμοδιότητας εκ μέρους της Γαλλικής Ομοσπονδίας Ποδοσφαίρου στο πλαίσιο της ασκήσεως των προνομίων της δημόσιας εξουσίας·
                           
                        
                              —
                           
                           
                              της αποφάσεως της 25ης Ιουνίου 2021, με την οποία η Επιτροπή Ελέγχου των Επαγγελματικών Συλλόγων Ποδοσφαίρου της Εθνικής Διευθύνσεως Ελέγχου Διαχειρίσεως της Γαλλικής Ενώσεως Επαγγελματικού Ποδοσφαίρου δεν έλαβε κανένα διοικητικό μέτρο έναντι της PSG·
                           
                        
                              —
                           
                           
                              της –μη δημοσιευθείσας– αποφάσεως της Ενώσεως Επαγγελματικού Ποδοσφαίρου με την οποία εγκρίθηκε η σύμβαση που συνάφθηκε μεταξύ του Lionel Messi και της Paris Saint-Germain.
                           
                        
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής τους κατά της αποφάσεως COMP.C.4/AH/mdr 2021(092342) της Ευρωπαϊκής Επιτροπής, της 1ης Σεπτεμβρίου 2021, με την οποία δεν γίνεται δεκτό ότι οι προσφεύγοντες έχουν την ιδιότητα του ενδιαφερόμενου μέρους, κατά την έννοια του άρθρου 24, παράγραφος 2, του κανονισμού 2015/1589 (1), οι προσφεύγοντες προβάλλουν πέντε λόγους.
      
                  1.
               
               
                  Με τον πρώτο λόγο προβάλλεται το έννομο συμφέρον των προσφευγόντων στο πλαίσιο της προκειμένης υποθέσεως. Οι προσφεύγοντες προσάπτουν στην Επιτροπή ότι δεν έλαβε υπόψη το γεγονός ότι ο πρώτος εκ των προσφευγόντων είναι μέλος («socio») της Futbol Club Barcelona (στο εξής: FC Barcelona) και ότι, υπό την ιδιότητα αυτή, δύναται να υποβάλει καταγγελία περί παράνομης ενισχύσεως.
               
            
                  2.
               
               
                  Ο δεύτερος λόγος άπτεται των όσων προβλέπει το άρθρο 116 ΣΛΕΕ. Συναφώς, οι προσφεύγοντες υποστηρίζουν, μεταξύ άλλων, ότι υφίσταται εν προκειμένω διαφοροποίηση μεταξύ των διατάξεων των κρατών μελών η οποία νοθεύει τους όρους ανταγωνισμού στην εσωτερική αγορά. Κατά τους προσφεύγοντες, το γεγονός ότι η Ισπανική Ένωση Επαγγελματικού Ποδοσφαίρου (Liga de futbol profesional) απαιτεί, αντιθέτως προς την αντίστοιχη γαλλική, την τήρηση αναλογίας 70 % μεταξύ αμοιβών και επιλέξιμων εσόδων συνιστά τέτοια στρέβλωση η οποία αποδεικνύεται δυσμενής στην πράξη για την FC Barcelona.
               
            
                  3.
               
               
                  Ο τρίτος λόγος αντλείται από το άρθρο 13 του κανονισμού 2015/1589. Με τον λόγο αυτόν οι προσφεύγοντες προβάλλουν την ανάγκη να υποχρεωθεί η Γαλλία να αναστείλει τη χορήγηση των ενισχύσεων και την ισχύ των μέτρων που δύνανται να συνιστούν παράνομη κρατική ενίσχυση, μη κοινοποιηθείσα στους επαγγελματικούς ποδοσφαιρικούς συλλόγους που δραστηριοποιούνται στην επικράτειά της.
               
            
                  4.
               
               
                  Ο τέταρτος λόγος αφορά τα κριτήρια που έχουν υιοθετήσει η Ευρωπαϊκή Επιτροπή και το Δικαστήριο της Ευρωπαϊκής Ένωσης προκειμένου να ορίσουν την έννοια των κρατικών ενισχύσεων και τη δυνατότητα εφαρμογής εν προκειμένω του άρθρου 108 ΣΛΕΕ.
               
            
                  5.
               
               
                  Με τον πέμπτο λόγο προβάλλεται ο επείγων χαρακτήρας της καταστάσεως, ο οποίος δικαιολογεί την εκ μέρους των προσφευγόντων υποβολή αιτήματος υπαγωγής της υποθέσεως στην ταχεία διαδικασία και αιτήσεως ασφαλιστικών μέτρων.
               
            
         (1)  Κανονισμός (ΕΕ) 2015/1589 του Συμβουλίου, της 13ης Ιουλίου 2015, περί λεπτομερών κανόνων για την εφαρμογή του άρθρου 108 της Συνθήκης για τη λειτουργία της Ευρωπαϊκής Ένωσης (ΕΕ 2015, L 248, σ. 9).